Folketing
2008-01-16

Jeg vil gerne starte med at takke Dansk Folkeparti for initiativet til den her forespørgselsdebat om voldskriminaliteten i Danmark. Det er jo den første hasteforespørgsel, som bliver afprøvet efter de nye regler i Folketingets forretningsorden. Jeg anerkender fuldt ud, at spørgeren har ønsket at fremskynde afviklingen af den her forespørgselsdebat, fordi der i den senere tid har været mange alvorlige episoder, nogle, hvor der er anvendt skydevåben, andre, hvor der er anvendt knive. Det er forfærdende at høre om de her meget dramatiske episoder med fuldstændig meningsløse dødsfald og alvorlige personskader. Uanset de mere generelle tal for voldskriminaliteten i vores samfund og hvordan de så i øvrigt udvikler sig, er det klart, at ingen ansvarlig politiker kan afvise at se på, om ikke vi lovgivningsmæssigt kan gøre mere for at sætte en stopper for sådanne helt uacceptable voldshandlinger. Jeg vender tilbage til det helt aktuelle spørgsmål om indsatsen mod ulovlige våben i nattelivet om lidt. Først vil sige noget om den generelle udvikling i voldskriminaliteten.